Tilbage i februar 2022 forsvandt den 21-årige Oliver Ibæk Lund. Han blev senere erklæret død og fundet i Aalborg Havn den 14. april. Oliver Ibæk Lunds historie fyldte meget i det nordjyske, og han er desværre langt fra den eneste, som er faldet i havnen og er død af det. Hvert år omkommer der nemlig mennesker i drukneulykker i de danske havne, og tal fra TrygFondens Nationale Druknestatistik viser, at mere end hver fjerde har været tæt på at drukne. Derfor efterlyser TrygFonden nu alle, der har prøvet at falde i havnen, men enten fik reddet sig selv eller fik hjælp af andre, da deres oplevelser og erfaringer er vigtig viden i en ny indsats, der skal forebygge drukneulykker i danske havne. Du kan deltage i undersøgelsen her . Samtidig kommer de med en klar anbefaling her i jule- og nytårstiden: - Følg hinanden hjem – det er både hyggeligt, trygt og mere sikkert! Ingen intention om at falde i I perioden fra 2001 til 2020 omkom i alt 276 personer, hvoraf 255 var mænd, og 21 var kvinder, som følge af drukneulykker i danske havne. Det viser TrygFondens Nationale Druknestatistik. Det særlige ved faldulykker i havne er, at de oftest sker ved et uheld, hvor folk ikke har haft en intention om at skulle i vandet modsat en badeulykke. Ofte er alkohol involveret, og ulykkerne sker som regel om natten, hvor folk er alene. - Vores drukneprognoser for 2021 og 2022 tyder desværre på, at antallet af drukneulykker i havne er stigende. Det skal vi have gjort noget ved. Både ved at kigge på indretningen af havnene, så vi kan undgå, at folk falder i, og ved at skabe flugtveje, så folk kan komme op igen, hvis det alligevel går galt, siger René Højer, projektchef i TrygFonden. Termiske kameraer I Aalborg brugte kommunen 800.000 kroner på nye kameraer på havnefronten tilbage i april 2022, efter 21-årige Oliver Ibæk Lund omkom af at være faldet i havnen. Han er blot et af mange eksempler, og derfor valgte et enigt politisk by- og landskabsudvalg i Aalborg Kommune at sige ja tak til at gøre en indsats for at øge sikkerheden omkring havnefronten. - Nu udvider vi sikkerheden med 11 kameraer, hvoraf de fleste er såkaldte termiske kameraer, sådan at vi kan dække en betydelig større strækning end i dag, forklarede Jan Nymark Thaysen (V) dengang til TV2 Nord. For seks år siden igangsatte forskere fra Aalborg Universitet et forsøg i byen. På strækningen øst for Limfjordsbroen og de 200 meter hen til havnebadet har man opsat et termisk - altså varmefølsomt - kamera, der automatisk sender en alarm til Nordjyllands Beredskab, hvis en person falder i vandet på den strækning. Samtidig kan beredskabet styre et andet termisk kamera på Limfjordsbroen, så de kan holde øje med, hvor personen driver hen, indtil redningsmandskabet når frem. Det er netop det system, som politikerne i Aalborg dengang udvidede markant med hele 11 kameraer. Søger hjælp På grund af den desværre stigende tendens baseret på de nye tal søger TrygFonden personer, der kan hjælpe med at gøre de danske havne mere trygge. - Vi vil meget gerne i kontakt med alle, der har prøvet at falde i havnen og klarede sig. De kan hjælpe os med værdifuld viden til arbejdet med, hvordan vi kan forebygge, at folk falder i vandet, og ikke mindst hvordan vi kan sikre os, at dem, der alligevel falder i, kan komme op igen. TrygFonden deltager i en ny ekspertgruppe, der er nedsat af Transportministeriet, og som skal bidrage med ideer til, hvordan sikkerheden i danske havne kan styrkes, og antallet af drukneulykker kan reduceres. Resultaterne af den nye analyse af tæt-på-ulykker vil også indgå i ekspertgruppens arbejde. Hør mere fra TrygFondens projektchef for vandsikkerhed her:

Referat:
I perioden fra 2001 til 2020 omkom i alt 276 personer i en drukneulykke, hvoraf 255 var mænd, og 21 var kvinder.